(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΜΑ΄

Παρασκευή, 27 Οκτωβρίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση του δελτίου επικαίρων ερωτήσεων της Δευτέρας 30 Οκτωβρίου 2023, σελ.
2. Συζήτηση επίκαιρης ερώτησης προς τον Υφυπουργό Παρά τω Πρωθυπουργώ, με θέμα: «Η εκταμίευση της υπεσχημένης επιδοτήσεως προς ενίσχυση της δημοκρατικής αποστολής του Τύπου ή η αναστολή αυτής», σελ.

ΠΡΟΕΔΡΕΥΩΝ

ΚΩΝΣΤΑΝΤΙΝΟΠΟΥΛΟΣ Ο., σελ.

ΟΜΙΛΗΤΕΣ

Α. Επί διαδικαστικού θέματος:
 ΚΩΝΣΤΑΝΤΙΝΟΠΟΥΛΟΣ Ο. , σελ.

Β. Επί της επίκαιρης ερώτησης:
 ΚΑΤΣΙΒΑΡΔΑΣ Χ. , σελ.
 ΜΠΡΑΤΑΚΟΣ Ι. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΜΑ΄

Παρασκευή 27 Οκτωβρίου 2023

Αθήνα, σήμερα στις 27 Οκτωβρίου 2023, ημέρα Παρασκευή και ώρα 9.00΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ε΄ Αντιπροέδρου αυτής κ. **ΟΔΥΣΣΕΑ ΚΩΝΣΤΑΝΤΙΝΟΠΟΥΛΟΥ**.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 26-10-2023 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της Μ΄ συνεδριάσεώς του, της Πέμπτης 26 Οκτωβρίου 2023, σε ό,τι αφορά την ψήφιση στο σύνολο του σχεδίου νόμου του Υπουργείου Πολιτισμού: «Κύρωση του Προγράμματος Πολιτιστικών και Εκπαιδευτικών Ανταλλαγών μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Ινδίας για τα έτη 2022 - 2026».)

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Πριν προχωρήσουμε στο προγραμματισμένο για σήμερα δελτίο επίκαιρων ερωτήσεων επιτρέψτε μου πρώτα να ανακοινώσω στο Σώμα το δελτίο επίκαιρων ερωτήσεων της Δευτέρας 30 Οκτωβρίου 2023 το οποίο έχει ως εξής:

«Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 251/19-10-2023 επίκαιρη ερώτηση της Βουλευτού Χανίων της Κοινοβουλευτικής Ομάδας «Νέα Δημοκρατία» κ. Σεβαστής (Σέβης) Βολουδάκη προς τον Υπουργό Προστασίας του Πολίτη, με θέμα: «Σε πολλούς δήμους της Ελλάδας και ιδιαίτερα σε περιοχές ορεινές, ημιορεινές και νησιωτικές απαντάται εδώ και χρόνια το φαινόμενο της αδεσποτίας των παραγωγικών ζώων».

2. Η με αριθμό 254/19-10-2023 επίκαιρη ερώτηση του Βουλευτή Κορινθίας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Γεωργίου Ψυχογιού προς τον Υπουργό Υποδομών και Μεταφορών, με θέμα: «Μεγάλη καθυστέρηση στην εξέλιξη του έργου του προαστιακού Λουτρακίου».

3. Η με αριθμό 264/20-10-2023 επίκαιρη ερώτηση του Βουλευτή Δράμας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Αναστασίου Νικολαΐδη προς τον Υπουργό Προστασίας του Πολίτη, με θέμα: «Γενικό Κατάστημα Κράτησης Ανατολικής Μακεδονίας και Θράκης στον Νικηφόρο Δράμας».

4. Η με αριθμό 260/20-10-2023 επίκαιρη ερώτηση του Βουλευτή Ιωαννίνων της Κοινοβουλευτικής Ομάδας «Κομμουνιστικό Κόμμα Ελλάδας» κ. Νικολάου (Πάκου) Έξαρχου προς τον Υπουργό Εργασίας και Κοινωνικής Ασφάλισης, με θέμα: «Αναγνώριση και διανομή των ‘’υπέρ αγνώστων’’ ενσήμων των οικοδόμων που υπάγονται στην ασφάλιση του ΕΦΚΑ για οικοδομικές, τεχνικές και εν γένει εργασίες».

5. Η με αριθμό 246/16-10-2023 επίκαιρη ερώτηση του Η΄ Αντιπροέδρου της Βουλής και Βουλευτή Β1΄ Βορείου Τομέα Αθηνών της Κοινοβουλευτικής Ομάδας «Ελληνική Λύση» κ. Βασιλείου Βιλιάρδου προς τον Υπουργό Υποδομών και Μεταφορών, με θέμα: «Καθυστερήσεις στα σιδηροδρομικά έργα, υπογειοποίηση του σιδηροδρομικού δικτύου στα Σεπόλια της Αττικής και επισκευές από τις πλημμύρες της κακοκαιρίας “Ντάνιελ’’».

6. Η με αριθμό 250/18-10-2023 επίκαιρη ερώτηση του Προέδρου της Κοινοβουλευτικής Ομάδας «Σπαρτιάτες» και Βουλευτή Β3΄ Νοτίου Τομέα Αθηνών κ. Βασιλείου Στίγκα προς τον Υπουργό Μετανάστευσης και Ασύλου, με θέμα: «Νομιμοποίηση παράνομων μεταναστών».

7. Η με αριθμό 271/23-10-2023 επίκαιρη ερώτηση του Βουλευτή Πιερίας της Κοινοβουλευτικής Ομάδας «Νίκη» κ. Κομνηνού Δελβερούδη προς τον Υπουργό Κλιματικής Κρίσης και Πολιτικής Προστασίας, με θέμα: «Ανησυχία πολιτών και αγροτών που πλήττονται από τις πλημμύρες της Τάφρου 66 στα όρια των Νομών Πέλλας και Ημαθίας».

8. Η με αριθμό 272/23-10-2023 επίκαιρη ερώτηση της Βουλευτού Α΄ Ανατολικής Αττικής της Κοινοβουλευτικής Ομάδας «Πλεύση Ελευθερίας» κ. Ελένης Καραγεωργοπούλου προς τον Υπουργό Περιβάλλοντος και Ενέργειας, με θέμα: «Η ρύπανση στη δυτική Αττική ως πολλαπλασιαστής της απαξίας της ζωής και της περιουσίας των κατοίκων στα Νεόκτιστα Ασπροπύργου».

9. Η με αριθμό 263/20-10-2023 επίκαιρη ερώτηση του Ανεξάρτητου Βουλευτή A΄ Θεσσαλονίκης κ. Μιχαήλ Χουρδάκη προς τον Υπουργό Υγείας, με θέμα: «Σχετικά με τα αδικαιολόγητα υψηλά ποσά που ξοδεύονται για το συνεργείο σίτισης στο Γενικό Νοσοκομείο Νάουσας».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 255/19-10-2023 επίκαιρη ερώτηση του Βουλευτή Λάρισας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Βασιλείου Κόκκαλη προς τον Υπουργό Αγροτικής Ανάπτυξης και Τροφίμων, με θέμα: «Ακριβής κοστολόγηση και ορισμός χρονοδιαγράμματος των δράσεων ανασύστασης και επανέναρξης της κτηνοτροφικής παραγωγής».

2. Η με αριθμό 266/22-10-2023 επίκαιρη ερώτηση του Βουλευτή Δωδεκανήσου της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Γεωργίου Νικητιάδη προς τον Υπουργό Μετανάστευσης και Ασύλου, με θέμα: «Αντιμετώπιση αυξημένων μεταναστευτικών και προσφυγικών ροών στα Δωδεκάνησα».

3. Η με αριθμό 268/23-10-2023 επίκαιρη ερώτηση του Βουλευτή Α΄ Θεσσαλονίκης της Κοινοβουλευτικής Ομάδας «Κομμουνιστικό Κόμμα Ελλάδας» κ. Ιωάννη Δελή προς την Υπουργό Εσωτερικών, με θέμα: «Προστασία του υδρευτικού συστήματος της πόλης της Θεσσαλονίκης από πλημμυρικά φαινόμενα».

4. Η με αριθμό 258/19-10-2023 επίκαιρη ερώτηση του Η΄ Αντιπροέδρου της Βουλής και Βουλευτή Β1΄ Βορείου Τομέα Αθηνών της Κοινοβουλευτικής Ομάδας «Ελληνική Λύση» κ. Βασιλείου Βιλιάρδου προς τον Υπουργό Περιβάλλοντος και Ενέργειας, με θέμα: «Κακοκαιρία “Ντάνιελ’’ και αντιπλημμυρικά φράγματα Αγράφων - Αχελώου».

5. Η με αριθμό 265/21-10-2023 επίκαιρη ερώτηση του Βουλευτή Β΄ Πειραιώς της Κοινοβουλευτικής Ομάδας «Σπαρτιάτες» κ. Αλέξανδρου Ζερβέα προς τον Υπουργό Προστασίας του Πολίτη,με θέμα: «Τάγματα εφόδου της άκρας Αριστεράς παρελαύνουν ανενόχλητα στους δρόμους των Αθηνών».

6. Η με αριθμό 274/23-10-2023 επίκαιρη ερώτηση του Βουλευτή Αχαΐας της Κοινοβουλευτικής Ομάδας «Νίκη» κ. Σπυρίδωνα Τσιρώνη προς τον Υπουργό Υγείας, με θέμα: «Η διάλυση του Νοσοκομείου Ξάνθης».

7. Η με αριθμό 273/23-10-2023 επίκαιρη ερώτηση του Βουλευτή Επικρατείας της Κοινοβουλευτικής Ομάδας «Πλεύση Ελευθερίας» κ. Αλέξανδρου Καζαμία προς τον Υπουργό Εξωτερικών, με θέμα: «Η συμμετοχή του Πρωθυπουργού στην πολυμερή διάσκεψη του Καΐρου για τη Γάζα».

8. Η με αριθμό 256/19-10-2023 επίκαιρη ερώτηση του Βουλευτή Κερκύρας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Αλέξανδρου - Χρήστου Αυλωνίτη προς τον Υπουργό Ναυτιλίας και Νησιωτικής Πολιτικής, με θέμα: «Οι απαράδεκτες καθυστερήσεις στις πληρωμές του μεταφορικού ισοδύναμου επιφέρουν την απαξίωσή του».

9. Η με αριθμό 269/23-10-2023 επίκαιρη ερώτηση του Βουλευτή Ροδόπης της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Ιλχάν Αχμέτ προς τον Υπουργό Αγροτικής Ανάπτυξης και Τροφίμων, με θέμα: «Κωλυσιεργία του Οργανισμού Πληρωμών και Ελέγχου Κοινοτικών Ενισχύσεων Προσανατολισμού και Ενισχύσεων (ΟΠΕΚΕΠΕ) σχετικά με την αποδέσμευση των πληρωμών για αγρότες που εκκρεμούν από το 2014 εξαιτίας διοικητικών λαθών».

10. Η με αριθμό 270/23-10-2023 επίκαιρη ερώτηση του Βουλευτή Ηρακλείου της Κοινοβουλευτικής Ομάδας «Κομμουνιστικό Κόμμα Ελλάδας» κ. Εμμανουήλ Συντυχάκη προς τον Υπουργό Υγείας, με θέμα: «Για την ασφαλή και απρόσκοπτη λειτουργία του «Βενιζέλειου» Γενικού Νοσοκομείου Ηρακλείου Κρήτης».

11. Η με αριθμό 276/23-10-2023 επίκαιρη ερώτηση του Βουλευτή Β΄ Θεσσαλονίκης της Κοινοβουλευτικής Ομάδας «Σπαρτιάτες» κ. Πέτρου Δημητριάδη προς τον Υπουργό Προστασίας του Πολίτη, με θέμα: «Ενημέρωση για τη διεξαγωγή forum που αφορούσε τις μειονότητες στην Ελλάδα».

12. Η με αριθμό 275/23-10-2023 επίκαιρη ερώτηση της Βουλευτού Β1΄ Βόρειου Τομέα Αθηνών της Κοινοβουλευτικής Ομάδας «Νίκη» κ. Ασπασίας Κουρουπάκη προς τον Υπουργό Υγείας, με θέμα: «Νομοθετημένη δυνατότητα αιμομιξίας κατά την υποβοηθούμενη αναπαραγωγή».

13. Η με αριθμό 277/23-10-2023 επίκαιρη ερώτηση της Βουλευτού Α΄ Ανατολικής Αττικής της Κοινοβουλευτικής Ομάδας «Πλεύση Ελευθερίας» κ. Ελένης Καραγεωργοπούλου προς τον Υπουργό Δικαιοσύνης, με θέμα: «Η κατάλυση του δικαιικού συστήματος και η καταπάτηση συνταγματικών διατάξεων από την πρόθεση "άυλων" συμβολαίων στη διαδικασία των μεταβιβάσεων ακίνητης περιουσίας των Ελλήνων πολιτών και των αλλοδαπών ιδιοκτητών στη χώρα μας».

14. Η με αριθμό 257/19-10-2023 επίκαιρη ερώτηση της Βουλευτού Αχαΐας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Αθανασίας (Σίας) Αναγνωστοπούλου προς τον Υπουργό Παιδείας, Θρησκευμάτων καιΑθλητισμού, με θέμα: «Άμεση ανάγκη ανανέωσης των συμβάσεων των ενενήντα εργαζομένων στην καθαριότητα του Πανεπιστημίου Πατρών».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 603/6-9-2023 ερώτηση του Βουλευτή Ροδόπης της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Ιλχάν Αχμέτ προς τον Υπουργό Αγροτικής Ανάπτυξης και Τροφίμων, με θέμα: «Άμεση αποζημίωση βαμβακοπαραγωγών και παραγωγών καλαμποκιού της Ροδόπης για τις απώλειες στην παραγωγή ως συνέπεια της επικράτησης των ξηροθερμικών συνθηκών του Αυγούστου και των θυελλωδών ανέμων».»

Κυρίες και κύριοι συνάδελφοι, προχωρούμε τώρα στο προγραμματισμένο για σήμερα δελτίο επικαίρων ερωτήσεων, το οποίο περιλαμβάνει μόνο μία επίκαιρη ερώτηση.

Ξεκινούμε, λοιπόν, τη συζήτηση της με αριθμό 261/20-10-2023 επίκαιρης ερώτησης πρώτου κύκλου του Βουλευτή Β1΄ Βορείου Τομέα Αθηνών της Κοινοβουλευτικής Ομάδας «Σπαρτιάτες» κ. Χαράλαμπου Κατσιβαρδά προς τον Υφυπουργό στον Πρωθυπουργό κ. Ιωάννη Μπρατάκο, με θέμα: «Η εκταμίευση της υπεσχημένης επιδοτήσεως προς ενίσχυση της δημοκρατικής αποστολής του Τύπου ή η αναστολή αυτής».

Ορίστε, κύριε συνάδελφε, έχετε τον λόγο.

**ΧΑΡΑΛΑΜΠΟΣ ΚΑΤΣΙΒΑΡΔΑΣ:** Αξιότιμε κύριε Πρόεδρε, αξιότιμε κύριε Υφυπουργέ παρά τω Πρωθυπουργώ, το ερώτημα το οποίο εδώ άγεται ενώπιον σας είναι ένα αίτημα γενικότερα των ιδιοκτητών των εφημερίδων πανελληνίας κυκλοφορίας και όπως αναφέρω στο εισαγωγικό της επικαίρου ερωτήσεως, είναι ως εξής: Δεδομένου ότι είναι γνωστό τοις πάσι ότι ο Τύπος αποτελεί το θεμέλιο και το συστατικό στοιχείο του δημοκρατικού πλουραλισμού, βάσει του νόμου του ΦΕΚ 2665/Β/21-4-2023 τέθησαν οι προϋποθέσεις και οι όροι ούτως ώστε να ενταχθούν οι ιδιοκτήτριες επιχειρήσεις στο πρόγραμμα ενίσχυσης του Τύπου και ο νόμος αυτός διαλάμβανε κάποιους όρους και κάποιες προϋποθέσεις. Μεταξύ άλλων, ενδεικτικά αναφέρω την υπαγωγή στο Μητρώο Τύπου, την απασχόληση κατ’ ελάχιστον δεκαπέντε εργαζομένων και ουσιαστικά ο διευθυντής της εφημερίδος και ο διευθυντής σύνταξης του έντυπου Τύπου δηλαδή να είναι μέλος της ΕΣΗΕΑ. Για να πραγματοποιηθούν αυτά απαιτήθηκαν πολλά δικαιολογητικά και διάφορες άλλες διαδικαστικές πράξεις. Τον Αύγουστο, μετά ταύτα, εν συνεχεία δηλαδή ουσιαστικά αυτών των διατάξεων, στη «Διαφάνεια» δημοσιεύτηκε το ποσό που αναλογικά, με γνώμονα τα αντικειμενικά κριτήρια και τις διαφανείς διαδικασίες προβλεπόταν να διανεμηθούν αυτά τα χρήματα.

Με βάση αυτό το πλαίσιο, το οποίο είναι το ιστορικό τρόπον τινά, τα ερωτήματα τα οποία τίθενται είναι τα εξής: Πρώτον, υπάρχει μέριμνα τα χρήματα αυτά, όπως αναφέρθηκε, να κατανεμηθούν και πότε αναλογικά στις ιδιοκτήτριες επιχειρήσεις των εφημερίδων πανελληνίας κυκλοφορίας; Το πρώτον είναι αυτό.

Το δεύτερο -και τελειώνω, αξιότιμε κύριε Πρόεδρε- είναι αν υπάρχει μέριμνα να θεσμοθετηθεί ένα πλαίσιο το οποίο να ερείδεται σε αντικειμενικά κριτήρια και σε διαφανείς διαδικασίες για τη χρηματοδότηση του έντυπου Τύπου, δεδομένου ότι και το κόστος του χάρτου έκδοσης, τα μεταφορικά, όπως επίσης και οι επιδοτήσεις των εφημερίδων όσον αφορά τις κοινωνικοασφαλιστικές εισφορές που είναι το 2% του τζίρου, αποτελούν διόλου ευκαταφρόνητα ποσά τα οποία επιβαρύνουν ουσιαστικά τον έντυπο Τύπο. Συν τοις άλλοις, ρωτώ αν υπάρχει μέριμνα εφεξής να υποστηριχθεί και η εταιρεία «ΑΡΓΟΣ Α.Ε». που είναι η εταιρεία ουσιαστικά διανομής του Τύπου, ιδίως στις δύσβατες περιοχές ούτως ώστε να επιτρέπεται η δυνατότητα διανομής των εφημερίδων ως ελάχιστη ένδειξη της δημοκρατίας και του πλουραλισμού.

Αυτά είναι τα ερωτήματα τα οποία τίθενται.

Σας ευχαριστώ πάρα πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ, έχετε τον λόγο.

**ΙΩΑΝΝΗΣ ΜΠΡΑΤΑΚΟΣ (Υφυπουργός στον Πρωθυπουργό):** Ευχαριστώ, κύριε Πρόεδρε.

Αξιότιμε κύριε Βουλευτά, περιγράψατε λίγο το πλαίσιο, αλλά επιτρέψτε μου να το περιγράψω λίγο πιο λεπτομερειακά. Υπήρξε ο ν.4674/2020, ο οποίος με τροποποίηση του με τον ν.5036 θέσπισε την εξουσιοδοτική διάταξη για τον σχεδιασμό και την υλοποίηση αντίστοιχων προγραμμάτων που έχουν γίνει και στο παρελθόν της ενίσχυσης των επιχειρήσεων των μέσων μαζικής ενημέρωσης, περιλαμβανομένων και των επιχειρήσεων του έντυπου Τύπου. Αυτό γίνεται με μία κοινή υπουργική απόφαση του Υπουργού Οικονομικών και του Υπουργού αρμόδιου για τα ζητήματα της Γενικής Γραμματείας Επικοινωνίας και Ενημέρωσης. Με τη συγκεκριμένη ΚΥΑ καθορίζονται οι κατηγορίες των επιχειρήσεων που μπορούν να υπαχθούν, ορίζονται οι όροι και οι προϋποθέσεις υπαγωγής, το ύψος της επιδότησης, η διάρκεια των προγραμμάτων, ο έλεγχος και οι διοικητικές κυρώσεις, καθώς και οποιαδήποτε άλλη διάταξη.

Ακολούθως, με τον ν.5.005 που αναφέρατε και εσείς προβλέφθηκε μεταξύ άλλων η σύσταση και λειτουργία του μητρώου των επιχειρήσεων αυτών, καθώς και οι προϋποθέσεις ένταξης στο μητρώο. Στο μητρώο εντάσσεται το σύνολο του έντυπου Τύπου, δηλαδή εφημερίδες πανελλαδικής κυκλοφορίας, τοπικές και περιφερειακές εφημερίδες, αλλά και τα περιοδικά. Για τη δε παραμονή στο μητρώο θεσπίστηκαν αυστηροί όροι και κριτήρια, κανόνες δεοντολογίας και διαρκής έλεγχος των στοιχείων και των προϋποθέσεων. Είναι σημαντικό για τον έλεγχο που σας λέω.

Πρόκειται, λοιπόν, για ένα θεσμικό πλαίσιο που ουσιαστικά αποσκοπεί στην εξασφάλιση της βιωσιμότητας, αλλά και την ενίσχυση της αναπτυξιακής προοπτικής των επιχειρήσεων του έντυπου Τύπου.

Για τη διευκόλυνση των επιχειρήσεων, αλλά και για την αντιμετώπιση των προβλημάτων της πρώτης εφαρμογής της νομοθεσίας, παρατάθηκε η προθεσμία της πρώτης υποβολής των εγγραφών στο μητρώο. Καταλαβαίνετε, λοιπόν, από αυτό ότι απώτερος σκοπός της διαδικασίας δεν ήταν ο αποκλεισμός των επιχειρήσεων, αλλά κυρίως η δυνατότητα ένταξης όσο το δυνατόν περισσότερων επιχειρήσεων.

Παράλληλα, τον Απρίλιο του 2023 δρομολογήθηκε η εφαρμογή συγκεκριμένου προγράμματος ενίσχυσης των επιχειρήσεων έκδοσης εφημερίδων πανελλήνιας κυκλοφορίας με σχετική ΚΥΑ του Αναπληρωτή Υπουργού Οικονομικών και του Υφυπουργού παρά τω Πρωθυπουργώ. Η διάρθρωση του προγράμματος έχει ως εξής: Έχει τρεις βασικούς κανόνες, όπου οι επιχειρήσεις οι οποίες εντάσσονταν στο μητρώο θα ελάμβαναν το ποσό των 50.000 ευρώ, οι επιχειρήσεις οι οποίες εκδίδουν εφημερίδες ημερήσιας κυκλοφορίας το ποσό των 20.000 ευρώ και οι επιχειρήσεις οι οποίες εκδίδουν εφημερίδες οι οποίες έχουν δεκαπενταετία με την ίδια ονομασία θα ελάμβαναν ένα ποσό των 30.000 ευρώ.

Στην ερώτησή σας αναφέρετε αυτόν τον βασικό κορμό της ενίσχυσης. Όμως, το τελικό ποσό της ενίσχυσης προσδιορίζεται με βάση τις ετήσιες μονάδες εργασίας, δηλαδή τον αριθμό του προσωπικού, αλλά και τον κύκλο εργασιών, αφαιρουμένων υποχρεωτικά, όμως -σε συμμόρφωση προς τον κανονισμό «De minimis» που τελεί το πρόγραμμα- ποσά άλλων ενισχύσεων τα οποία ο δικαιούχος σωρεύει. Ο δε έλεγχος της σώρευσης γίνεται στο τέλος της διαδικασίας.

Είναι, λοιπόν, προφανές ότι ο προσδιορισμός των ποσών που οι δικαιούχοι θα λάβουν είναι διαφορετικός από αυτό για το σύνολο που αναφέρετε στην ερώτησή σας, η δε συνολική δαπάνη δεν θα ξεπεράσει τα 5 εκατομμύρια ευρώ και προβλέπεται ότι θα είναι από τον τακτικό προϋπολογισμό.

Τελειώνω, λέγοντας ότι για τον σκοπό της εναρμόνισης των αλλαγών των προθεσμιών με τις παραταθείσες προθεσμίες ένταξης, παρατάθηκε και η προθεσμία υποβολής της υπαγωγής των σχετικών δικαιολογητικών και, άρα, υπήρξε μια ανάγκη για παράταση της απόφασης υπαγωγής στην 10η Οκτωβρίου και μετά με μία επιπλέον παράταση στην 30η Οκτωβρίου, δηλαδή «κοντός ψαλμός αλληλούια» τη Δευτέρα.

Αυτές οι σχετικές αποφάσεις θα διαβιβαστούν στη Μονάδα Οικονομικής και Διοικητικής Υποστήριξης της Προεδρίας της Δημοκρατίας την αμέσως επόμενη μέρα, δηλαδή την Τρίτη 31 του μηνός και θα γίνει η καταβολή.

Άρα, λοιπόν, αν μονολεκτικά έπρεπε να απαντήσω στην ερώτησή σας κατά πόσο θα γίνει η καταβολή, η απάντηση είναι: ναι, θα γίνει.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχετε τον λόγο, κύριε συνάδελφε.

**ΧΑΡΑΛΑΜΠΟΣ ΚΑΤΣΙΒΑΡΔΑΣ:** Ευχαριστώ πάρα πολύ για την άκρως εμπεριστατωμένη και διαφωτιστική απάντηση επί του τεθειμένου ερωτήματος των Σπαρτιατών. Απλώς εγώ θα επαναλάβω σε αδρές γραμμές, για να καταστεί έτι περαιτέρω σαφές, το εξής: Άρα συμπερασματικά, μετά το πέρας των τεθειμένων προθεσμιών της παρατάσεως, η οποία εξικνείται μέχρι 31 Οκτωβρίου του 2023, μετά ταύτα θα αρχίσει να υλοποιείται κανονικά, αναλογικά, με βάση τα κριτήρια και τις προϋποθέσεις της εκάστοτε ιδιοκτήτριας επιχείρησης των εφημερίδων πανελληνίας κυκλοφορίας. Το πρώτον είναι αυτό, είναι σαφές.

Ρωτώ όμως και αν υπάρχει μέριμνα -παρεμπιπτόντως, στη δεύτερη πτυχή του ερωτήματος- για ενίσχυση ουσιαστικά του κόστους και της διανομής, και του χαρτιού βεβαίως, αλλά και της εταιρείας διανομής του Τύπου, των εφημερίδων, της «ΑΡΓΟΣ Α.Ε.», διότι υπάρχει ανάγκη εγκαίρως να διανέμεται ο Τύπος, οι εφημερίδες δηλαδή, ακόμα και στις δύσβατες περιοχές της Ελλάδος, κάτι το οποίο θεωρώ ότι είναι κεκτημένο στη δημοκρατία μας, το να υπάρχει δηλαδή η άμεση ενημέρωση για όλες τις Ελληνίδες και όλους τους Έλληνες. Δηλαδή ρωτώ αν έχουν εντοπιστεί κατ’ ουσίαν τα προβλήματα αυτά ως προς την διανομή του Τύπου και αν υπάρχει μέριμνα σχετικά με την άμεση επίλυση ως προς αυτό.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχετε τον λόγο, κύριε Υπουργέ.

**ΙΩΑΝΝΗΣ ΜΠΡΑΤΑΚΟΣ (Υφυπουργός στον Πρωθυπουργό):** Θέλω να ξεκινήσω λέγοντας ότι σε προηγούμενα έτη κατά την προηγούμενη διακυβέρνηση της Νέας Δημοκρατίας από τον Ιούλιο του 2019 υπήρξαν σημαντικές επιχορηγήσεις προς τις επιχειρήσεις έντυπου Τύπου στο πλαίσιο των αναγκών που είχαν προκύψει, όπως πολύ σωστά αναφέρετε, και ήταν η αύξηση του κόστους χάρτου, η αύξηση των μεταφορικών. Όμως, αυτά γίνονταν μέσα από το πλαίσιο προγραμμάτων συγκεκριμένων, δηλαδή το 2021 μέσω προγράμματος που είχε να κάνει με τον COVID και το 2022 μέσω προγραμμάτων που σχετίζονταν με τις επιπτώσεις που είχε ο πόλεμος στην Ουκρανία, η εισβολή της Ρωσίας στην Ουκρανία. Και μιλάμε για ποσά της τάξεως των 12.000.000 το 2021 και 25.283.000 το 2022. Αν κάνω λάθος για τα έτη, θα με συγχωρέσετε.

Βεβαίως γνωρίζουμε τα προβλήματα που αναφέρετε, την αύξηση του μεταφορικού κόστους για τους διανομείς και την αύξηση του κόστους χάρτου για τους παραγωγούς, για τις επιχειρήσεις -το ίδιο συμβαίνει βέβαια και σε άλλους κλάδους της οικονομίας και της επιχειρηματικότητας-, όμως, πρέπει να διερευνηθούν οι δυνατότητες χρηματοδότησης λόγω των αναγκών αυτών διότι, όπως πολύ καλά γνωρίζετε, μπορεί να εμπίπτει και στις κρατικές ενισχύσεις και άρα να είναι αδύνατη η επιχορήγησή τους.

Όμως, η απάντηση στην ερώτησή σας είναι ότι διερευνούμε σε αυτή τη φάση κατά πόσο θα μπορέσουν να προβλεφθούν και άλλες ενισχύσεις για τις επιχειρήσεις αυτές διότι όντως, όπως πολύ σωστά είπατε, είναι ένας από τους πυλώνες της δημοκρατίας η δυνατότητα της διανομής του Τύπου.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, ολοκληρώθηκε η συζήτηση της επίκαιρης ερώτησης.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με τη συναίνεση του Σώματος και ώρα 9.13΄ λύεται η συνεδρίαση για τη Δευτέρα 30 Οκτωβρίου 2023 και ώρα 14.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επίκαιρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**